ועדת הכלכלה, כנסת 23, פרוטוקול מספר 191, 2021-02-15 10:05

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: יום שני, 15 בפברואר 2021.

יעקב מרגי: על סדר-היום תקנות מיוחדות להתמודדות עם נגיף הקורונה (הוראת שעה).

יעקב מרגי: מה קרה?

יעקב מרגי: למה נדרשנו לתיקון הזה?

רננה שחר: קודם כול אני אסביר באופן כללי ואז אם אפשר, נציגי משרד הבריאות יסבירו.

רננה שחר: תיקון 11 עוסק פה, אדוני, בשני דברים.

רננה שחר: הדבר הראשון זה שגם לפי תקנה 17 וגם לפי תקנה 30 של תקנות התעופה, אסור לאדם או לאיש צוות – או לנוסע או לאיש צוות – לעלות לטיסה, בין השאר אם ב-14 ימים האחרונים הוא בא במגע הדוק עם חולה.

רננה שחר: יש תיקון אחד שאומר, אם באת במגע הדוק עם חולה אבל עברת עשרה ימי בידוד עם שתי בדיקות, אחת ביום התשיעי ואתה משתחרר, אז מותר יהיה לך גם לעלות לכלי הטיס.

יעקב מרגי: וזה בתיקון שעשינו לא נתן מענה?

רננה שחר: לא.

רננה שחר: לא עקבנו אחרי החידושים בצו בידוד בית.

יעקב מרגי: ואני חשבתי שהיועצים המשפטיים של משרדי הממשלה מפוקסים.

רננה שחר: על הכול, על כל פרטי הפרטים.

יעקב מרגי: תופסים אותנו פה בדקדוקי עניות לפעמים.

אימאן ח'טיב יאסין: ומה זה מגע הדוק?

רננה שחר: מגע הדוק, זה מוגדר בצו בידוד בית, נדמה לי מגע של רבע שעה או - -

יעקב מרגי: כמו שקובעים בחקירה אפידמיולוגית – רבע שעה, צמוד.

רננה שחר: - - אם את נמצאת בכיתה, ברכב, בנסיעה.

רננה שחר: יש קריטריונים מה זה מגע הדוק בצו בידוד בית.

רננה שחר: יש פה את נציגי משרד הבריאות שיכולים להסביר.

רננה שחר: זה תיקון אחד והוא תיקון לתקנה 17 ולתקנה 30.

רננה שחר: התיקון השני, אם אתם זוכרים, לפני שעולים לכלי טיס בכניסה לישראל, שחוזר, צריך להציג תוצאה שלילית בבדיקת קורונה שנערכה 72 שעות לפני, לכל היותר, אבל יש לזה חלופה.

רננה שחר: אפשר היה עד עכשיו להציג תעודת מתחסן, במקום.

רננה שחר: אני מניחה שכחלק מהמאבק במוטציות, לא סגורים עד הסוף האומנם החיסון הישראלי – כמובן, זה היה רק למי שיצא מישראל מחוסן, בכל מקרה זה לא לחיסונים זרים ולא למי שלא השלים את החיסון בישראל.

יעקב מרגי: על הדרך תאמרי לנו – או נשאל את משרד הבריאות – מי שבא עם חיסון מארצות הברית או מכל מדינה אחרת, עם שני חיסונים?

רננה שחר: למיטב ידיעתי, עד היום זה עוד לא הוכר.

רננה שחר: צריך בדיקת קורונה שלילית 72 שעות לפני, שלום ותודה רבה, ואז תעלה למטוס.

יעקב מרגי: הוא יבוא עם בדיקה 72 שעות שלילי וחיסון כפול, ועברו שבועיים מהחיסון השני, הוא ייכנס לבידוד אחרי שיבוא לארץ?

רננה שחר: על זה משרד הבריאות יענה.

יעקב מרגי: פשוט שתכין את התשובה כי התגובה שלי תהיה בהתאם.

רננה שחר: יש את רועי.

יעקב מרגי: תסיימי ואנחנו נעבור אליו.

רננה שחר: עד עכשיו, עד אתמול למעשה, 14 בחודש, ניתן היה עם תעודת מתחסן פשוט לעלות למטוס בכניסה לישראל בלי בדיקת קורונה שלילית ב-72 השעות האחרונות.

רננה שחר: בגלל חוסר ודאות אני מניחה לגבי אפקטיביות החיסונים מבחינת וריאנטים, מיום ראשון בעצם אין את הדבר הזה יותר.

רננה שחר: חייבים בדיקה 72 שעות, או אם אתם זוכרים, יש בתקנות מנגנון אישור חריג לא לבוא עם בדיקת קורונה.

רננה שחר: למשל, אם אתה נמצא ביעד שאין בו בדיקות קורונה או קרה חס וחלילה משהו מאוד דחוף ואתה חייב לעלות על הטיסה בלי, יש מנגנון לאשר את זה.

יעקב מרגי: יש מנגנון.

רננה שחר: אלה שני התיקונים, הבריאותיים.

יעקב מרגי: נשאל את משרד הבריאות, יש לי כמה שאלות.

יעקב מרגי: מי איתנו ממשרד הבריאות?

יעקב מרגי: בבקשה.

טל וינר שילה: עורכת הדין טל וינר שילה.

טל וינר שילה: כמו שחברתי רננה הציגה בצורה מדויקת, הסיבה שאנחנו מבקשים את התיקונים של ה-72 שעות גם לגבי מחלימים ומחוסנים זה החשש מהווריאנטים, שאנחנו עדיין חוששים שייצרו הדבקה גם בקרב אנשים שחלו, התחסנו.

יעקב מרגי: מהווריאנטים הידועים או מווריאנטים חדשים שלא ידועים?

טל וינר שילה: גם וגם.

יעקב מרגי: למה גם וגם?

יעקב מרגי: אם אני פה במדינת ישראל הולך עכשיו לפתוח את המסחר ואת הקניונים ואת בתי הספר ואת גני הילדים כי יש לי ודאות שהחיסון הישראלי של פייזר יעיל למוטציה הבריטית, למה?

טל וינר שילה: יש כל מיני מוטציות אחרות אבל יש לנו את ד"ר רועי סינגר שנמצא איתנו, שיוכל להסביר יותר מה החשש האפידמיולוגי.

ד"ר רועי סינגר: אני אתן לעורכת דין וינר לסיים את דבריה ואז אני אסביר.

טל וינר שילה: הדבר השני שאנחנו מבקשים בתקנות זה שלעניין ההצהרה שאותו אדם היה צריך להצהיר שהוא לא נחשף ב-14 יום לפני הטיסה מהארץ או לארץ, לחולה, אנחנו כן רוצים לאפשר גם את תנאי קיצור הבידוד כמו שניתן גם לעשות בארץ, כלומר אם אדם עשה שתי בדיקות שליליות בימים מסוימים, כנדרש בצו, כך הוא יוכל לעלות לטיסה גם אם הוא לא נחשף לחולה בעשרה ימים האחרונים, בהתאם לבדיקות.

טל וינר שילה: כמובן אם אנחנו מדברים על אדם שהגיע מחו"ל, אין זה בשביל לסתור את אותם חוקים שחלים באותה מדינה.

טל וינר שילה: נניח אם מדינה מסוימת מחייבת בבידוד ארוך יותר, זה לא אומר שהוא יוכל לצאת לטיסה כי לישראל אין אפשרות לסתור חקיקה של מדינה אחרת.

טל וינר שילה: מבחינתנו, הוא יוכל לעלות לטיסה גם אם הוא עשה שתי בדיקות שליליות במדינת המוצא שלו.

יעקב מרגי: אני עדיין רוצה לוודא לגבי חוזרים, כאלה שעברו את כל הויה דולורוזה, שהוועדה האנונימית הזו – שאי אפשר לדבר איתה – תאשר אותו, בהמתנה ארוכה שם במדינת המוצא, בא עם שתי בדיקות שליליות, עושה בדיקה בשדה, הוא שלילי, התחסן פעמיים.

יעקב מרגי: למה הוא צריך להיכנס לבידוד?

טל וינר שילה: לא.

טל וינר שילה: זו שאלת הכניסה למטוס.

יעקב מרגי: אני מבין, אני יודע על מה התקנות מדברות.

יעקב מרגי: אני כבר מדבר עם משרד הבריאות, אני רוצה לדעת כי יש שאלות שאנחנו נשאלים וטענות שאנחנו מקבלים מבוקר עד ערב, אז יש לי הזדמנות כיו"ר ועדה לשאול את משרד הבריאות.

טל וינר שילה: אם הבדיקה שלו יצאה חיובית לקורונה יש אפשרות שוועדת החריגים תאשר לו בכל מקרה לעלות לטיסה, מכל מיני טעמים - - -

יעקב מרגי: זאת לא השאלה שלי, אני אחדד את השאלה.

יעקב מרגי: אדם אושר בוועדת החריגים להיכנס לארץ באחת מטיסות החילוץ.

יעקב מרגי: עשה את הבדיקות 72 שעות לפני, הוא שלילי לקורונה.

יעקב מרגי: עלה למטוס, הגיע לארץ, עשה בדיקה בשדה, הוא גם מחוסן פעמיים.

יעקב מרגי: למה פה בארץ לא יכירו וישחררו אותו מבידוד?

טל וינר שילה: הוא לא חייב בבידוד.

טל וינר שילה: אם הבדיקה שלו שלילית, הכול בסדר, הוא לא חייב בבידוד.

יעקב מרגי: הוא לא חייב בבידוד.

טל וינר שילה: הוא רק חייב בכל מקרה לעשות בדיקה.

טל וינר שילה: בעבר, לפני תיקון התקנות, הוא לא היה צריך לעשות בדיקה כתנאי לעלייה למטוס.

טל וינר שילה: עכשיו, בגלל החשש מהווריאנטים, אנחנו כן דורשים בדיקה בעלייה למטוס כדי לוודא שעל אף שהוא מחוסן הוא בכל זאת לא נדבק, ואם הבדיקה שלילית הוא לא חייב בבידוד.

יעקב מרגי: הוא לא חייב בבידוד.

יעקב מרגי: אוקיי, תודה.

יעקב מרגי: ענית לי.

אימאן ח'טיב יאסין: אם הוא עשה בדיקה בעלייה למטוס, ממש לפני העלייה למטוס, למה הוא צריך כשהוא מגיע לעשות עוד בדיקה?

יעקב מרגי: אני אגיד לך.

יעקב מרגי: כי בקורונה, קראתי – יגאל גואטה, את יודעת מי זה?

אימאן ח'טיב יאסין: כן.

יעקב מרגי: הוא היה חבר כנסת, עכשיו הוא שדרן.

יעקב מרגי: הבת שלו הזמינה את אימא שלה שתבוא אליה כי היא יצאה שלילית - בעלה והבת היו חיוביים והיא יצאה שלילית - אבל בואי תנוחי אצלי, תעשי weekend.

יעקב מרגי: ה-weekend הזה עלה בזה שאחר כך התברר, יום אחרי שהיא יצאה שלילית היא יצאה חיובית והדביקה את הבת שלה כי הקורונה מתעתעת.

יעקב מרגי: בדיקה אחת זה לא מספיק.

יעקב מרגי: את יכולה לצאת שלילית ועוד יומיים להיות חיובית.

יעקב מרגי: עזרתי לך בהסבר?

יעקב מרגי: אני עוד מעט אהיה אפידמיולוג מהתקנות האלה.

יעקב מרגי: נקרא את התקנות.

יעקב מרגי: לאחר מכן אם יהיו שאלות, הסברים.

רננה שחר: "תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 11), התשפ"א–2021 תיקון תקנה 17.

רננה שחר: 1." עכשיו צריך היה להיות: בתקנה 17 לתקנות סמכויות.

רננה שחר: יהיה תיקון טעות, אבל אני אקריא את הנוסח.

רננה שחר: מה שהוועדה רואה פה זה היתר לאיש צוות לשמש איש צוות אם הוא נחשף לחולה, הדוק, אבל סיים עשרת ימי בידוד עם שתי בדיקות ולא היו לו תסמינים תוך כדי וכו', לפי כל התנאים של צו בידוד בית.

רננה שחר: זה אותו הסדר אבל על נוסע, שלנוסע מותר לעלות לטיסה.

רננה שחר: שתי הפסקאות האלה, בעצם מה שראיתם זה שלא ניתן יותר להציג אישור החלמה ותעודת מתחסן כתחליף לבדיקת קורונה שלילית בעלייה למטוס בטיסה נכנסת.

יעקב מרגי: יש לי שאלה לגבי 2.

יעקב מרגי: במקרים ההומניטריים, כשאי אפשר לעשות בדיקת קורונה במדינת המוצא, יש תנאים או נוהל בתקנות?

רננה שחר: איך פונים?

יעקב מרגי: לא.

יעקב מרגי: איך הוא מתנהל בתוך המטוס.

רננה שחר: לא, אני לא חושבת.

רננה שחר: יש רק נוהל איך כשנוסע או איש צוות מגלה תסמינים אבל זה אדם כמוך, כמוני, שאין לו תסמינים.

יעקב מרגי: אנחנו יודעים שיש גם חולים בלי תסמינים.

יעקב מרגי: אני מעלה אותו למטוס עם 200 נוסעים, עם 100 נוסעים, ובלי בדיקות, בלי הגנות, כי הרי אם לא היה צריך, מספיק שנמדוד לו חום בכניסה למטוס, לא צריך 72 שעות ובדיקות.

יעקב מרגי: אני מכיר בצורך של ההומניטרי, במקרים דחופים, כשאי אפשר לעשות בדיקות, אבל אני חושב שצריך לאפשר מקום מיוחד במטוס, בתנאים מסוימים, להגביל אותו גם כן.

יעקב מרגי: אני חושב שצריך שזה ייעשה, אי אפשר לסמוך על הנס.

רננה שחר: אני ארשום לי, אדוני, ויכול להיות שיש פה התייחסות.

יעקב מרגי: אני מבקש התייחסות, אם מישהו יודע לומר לי.

רננה שחר: אני מזכירה, חלה חובת חבישת מסכה לאורך כל הטיסה, יש הגבלות על חלוקת מזון ושתייה לאורך הטיסה.

יעקב מרגי: לכולם.

רננה שחר: כמובן, מודדים חום בעלייה לטיסה, יש הצהרת בריאות שבן אדם חייב להיות בריא, וכו', אבל רשמתי את מה שאתה אומר.

יעקב מרגי: אוקיי.

יעקב מרגי: התייחסויות.

יעקב מרגי: בבקשה.

איתי עצמון: שאלה אחת לגבי תיקון שאני חושב שהיה צריך לתקן ולא מופיע כאן תיקון משלים, בתוספת השנייה לתקנות, לעניין הצהרת הנוסע.

איתי עצמון: יש הצהרה שהנוסע צריך למלא, יש את הפרטים שצריכים להופיע באותה הצהרה.

איתי עצמון: בחלק ג' זה הפרטים שכלולים בהצהרת בריאות של הנוסע ושם הנוסע צריך להצהיר שב-14 הימים שקדמו למתן ההצהרה הוא לא היה במגע הדוק עם חולה.

איתי עצמון: כאן צריך יהיה להוסיף גם את ההוראה שנוגעת לקיצור תקופת הבידוד.

איתי עצמון: שתי שאלות שעולות בעקבות התקנות.

איתי עצמון: תוך כמה זמן מקבלים תוצאת בדיקת קורונה בשדה תעופה?

רננה שחר: לפי הבנתי, הבדיקה הזאת לא נערכת בשדה התעופה.

יבגני סובה: לא, תלוי במחיר.

יבגני סובה: עד ארבע שעות – 140 ומשהו שקלים; עד 14 שעות – 45 שקלים.

יעקב מרגי: נאמר פה, הייתה הצהרה פה בדיון – או שאולי אני מבלבל – שרשות שדות התעופה עושה בדיקות, או משרד הבריאות עושה בדיקות בשדה, ויש אפשרות בתשלום מסוים לעשות בדיקה מהירה.

יעקב מרגי: זה נאמר לנו.

יבגני סובה: זה ידוע, אדוני היושב-ראש.

יבגני סובה: עד ארבע שעות – 145 שקלים.

יבגני סובה: נכון?

רננה שחר: אני לא מספיק מכירה.

רננה שחר: יש פה גם את רשות שדות התעופה וגם את משרד הבריאות, ואני אומר שאני הבנתי שהיום בדיקות הקורונה בשדה, התוצאה מתקבלת כעבור 12 שעות פחות או יותר.

איתי עצמון: 12 שעות?

רננה שחר: כן.

רננה שחר: זה מה שאני הבנתי.

איתי עצמון: אני רק רוצה להסב את תשומת הלב שיש כרגע – אני לא יודע אם כבר אושרו או לא אושרו – תקנות מיוחדות שעניינן חובת ביצוע בדיקה בכניסה לישראל, תקנות שאמורות להיות מאושרות בוועדת החוקה, שקובעות שאדם שנכנס לישראל יבצע עם כניסתו לישראל בדיקה במקום שהורה לו מפעיל תחנת גבול.

איתי עצמון: תחנת גבול זה כולל שדה תעופה לעניין הזה.

איתי עצמון: ברגע שאנחנו מדברים על בדיקות בכניסה לישראל, השאלה כמובן מתחדדת.

רננה שחר: בן אדם עושה את הבדיקה, אני לא מבינה שהוא מצופה להישאר בתחנת הגבול עד התוצאה.

רננה שחר: היום יש תהליך של בידוד ביתי או בידוד במלוניות.

נעמה דניאל: אם הוא מחלים, הוא לא חייב.

יעקב מרגי: היה רציונל.

יעקב מרגי: אם הוא רוצה לצאת לבידוד ביתי, יש את הבדיקה המהירה הזאת.

יעקב מרגי: אם לא, הוא ילך לבידוד - - -

רננה שחר: מה שאני מבינה היום, ההכרזה היא שכולם בגדול הולכים למלונית.

רננה שחר: יש חריגים שמשרד הבריאות מכיר בהם באופן קבוע – אנשים מעל גיל 70, נעזרים עם נכויות שלא יכולים להתמודד, קטינים לא מלווים מתחת לגיל 17, וכו'.

יעקב מרגי: בררת המחדל, כולם בידוד.

יבגני סובה: פוטר אותם ממלונית אבל לא מבידוד.

רננה שחר: בדיוק.

יבגני סובה: אבל אם בן אדם מחלים, אז למה שישב בבידוד, זו השאלה.

רננה שחר: הם הולכים לבידוד בית.

רננה שחר: אדם שאינו חייב בבידוד, לכאורה ההכרזה לא חלה עליו – תכף ידברו פה ממשרד הבריאות.

אימאן ח'טיב יאסין: אבל זה משתנה.

רננה שחר: אז אני מסבירה.

רננה שחר: קודם כול, זה לא עניין של נמצאת שלילי או נמצאת חיובי בבדיקת קורונה.

רננה שחר: אתה הולך לבידוד.

רננה שחר: גם אנשים חולים אגב, כל מה שהם צריכים לעשות זה להגיע הביתה שלהם ולהיות בבידוד או להגיע למלונית ולהיות בבידוד.

רננה שחר: הם לא מאושפזים באיזה מוסד כפייה כתוצאה מכך שהם חולים.

יעקב מרגי: ברור.

רננה שחר: קודם כול, יש את המיון הראשוני הזה של חריגים סטטוטוריים ואחר כך מתחיל, סליחה, מצעד המסכנות של אנשים שהם לא יכולים כי יש להם בעיות כאלה ואחרות.

אימאן ח'טיב יאסין: 24 שעות ראשונות, כולם שם?

יעקב מרגי: המצעד הישראלי המצוי.

רננה שחר: כן.

רננה שחר: תודה לך, אדוני.

יעקב מרגי: רננה, נקל עלייך.

יעקב מרגי: ד"ר רועי סינגר, אתה מורה נבוכים שלנו פה.

יעקב מרגי: שמעת את השאלות, תאמר לנו את התהליך כפי שהוא מתקיים.

ד"ר רועי סינגר: אני בעצם בצד האפידמיולוגי של מה הצורך, זו בעצם הסיבה שאני כאן בדיון הזה.

ד"ר רועי סינגר: בתהליך, דווקא עורכי הדין אולי מומחים ממני בכל התהליך של מסכת מעברי הגבולות.

ד"ר רועי סינגר: אני אתחיל בתמונה אפידמיולוגית.

ד"ר רועי סינגר: כפי שאתם יודעים אנחנו נמצאים, אפשר להגיד בשיפולי גל שלישי של תחלואה, שהייתה עיקשת וארוכה מגלים קודמים, ואחת הסיבות שגילינו הייתה בגלל וריאנט אנגלי שהגיע לכאן, הגיע כנראה באמצע חודש דצמבר, התפשט פה כמו אש בשדה קוצים.

ד"ר רועי סינגר: הווריאנט הזה הוא גם מדבק בסדר גודל של 50% יותר, זאת אומרת כל חולה מדביק – במקום להדביק נגיד שני אנשים, מדביק שלושה אנשים, כדי לסבר את האוזן – אז מדבק יותר, וגם כנראה עכשיו לפי המידע בימים האחרונים הוא גם קטלני יותר, מי שחולה בזה הסיכוי שלו למות גבוה יותר.

ד"ר רועי סינגר: הווירוס הזה כבר כאן, רוב התחלואה בישראל היא כבר מהנגיף הזה ולכן אנחנו מתקשים להוריד את התחלואה – אפשר להגיד שהצלחנו עכשיו בימים האחרונים, רואים את הירידה, אבל מאוד מאוד מוטרדים מהעוצמה של התחלואה הזאת שהיא לא יורדת בקלות, ועכשיו אנחנו במגמת פתיחת המשק וזה בהחלט מטריד.

ד"ר רועי סינגר: הנגיף הזה, הווריאנט האנגלי - - -

יעקב מרגי: מכובדי, תודה על ההרצאה המלומדת אבל זה לא נושא הדיון.

ד"ר רועי סינגר: סליחה, אבל אני עוד לא הגעתי - - -

יעקב מרגי: אני רוצה למקד אותך בשאלות שעלו כאן, אם אתה יודע לענות לי.

יעקב מרגי: אנחנו לא ננקוט בהגינות, לא נשאל על היוצאים, אני אומר אלה שבאים לארץ.

יעקב מרגי: אחרי אישור הוועדה, אם הוא בא עם תעודת מתחסן ממדינת המוצא או שעשה בדיקה ונמצא שלילי, למה הוא צריך ללכת לבידוד?

ד"ר רועי סינגר: אני שוב מתחיל את התהליך בחוץ-לארץ, כבודו.

ד"ר רועי סינגר: אנחנו אומרים, למה הוא בכלל צריך בדיקה בחו"ל, זה הדיון כרגע, למה הוא צריך את הבדיקה בחו"ל.

ד"ר רועי סינגר: אם אני הבנתי נכון, הדיון שאנחנו כרגע עסוקים בו זה למה הוא צריך את הבדיקה בחוץ-לארץ – בעצם הוא מחלים או הוא מחוסן - -

יעקב מרגי: נראה לי שאתה משתתף בדיון מקביל.

רועי סינגר: - - הוא יגיד, אף אחד לא בדק אותי.

רועי סינגר: והסיבה היא בשביל למנוע את הווריאנט הבא - -

יעקב מרגי: תודה.

יעקב מרגי: תודה.

ד"ר רועי סינגר: - - בעולם מסתובבים וריאנטים, יש גם בארץ, דוגמה כזאת הגיעה כבר לכאן, וריאנט שהוא עמיד לחיסון, ואנחנו חושבים שזה אסון לאומי גדול מאוד אם יתפשט בארץ וריאנט שלא רק שהוא מדבק יותר וקטלני יותר אלא גם - - -

יעקב מרגי: תודה רבה.

יעקב מרגי: ד"ר רועי, תודה.

ד"ר רועי סינגר: בבקשה.

יעקב מרגי: רון חלפון, איתי שאל שאלה.

יעקב מרגי: הבנתי שאתה רוצה להשיב לו.

רון חלפון: מה השאלה הייתה?

רון חלפון: בנוגע לבדיקות?

יעקב מרגי: איתי, תשאל שוב את השאלה.

איתי עצמון: רציתי לשאול לעניין הבדיקות שאמורות להיערך בשדה התעופה בכניסה לארץ.

איתי עצמון: מה משך הזמן לקבלת תוצאה?

איתי עצמון: האם לא אמורות להיות בדיקות מהירות?

רון חלפון: יש גם בדיקות מהירות.

רון חלפון: אם אתה תרצה אני אחזור אליכם עוד כמה דקות עם תשובה מדויקת מה טווח הזמן של בדיקה רגילה ומה טווח הזמן של בדיקה מהירה.

יעקב מרגי: תבדוק, תחזרו אלינו.

יעקב מרגי: מאיר מלכה, ראש מטה מנכ"ל.

יעקב מרגי: רוצים לדבר או לא רוצים לדבר?

יעקב מרגי: לא.

יעקב מרגי: שי גיל ביקש רשות דיבור.

שי גיל: שלום, בוקר טוב לכולם.

שי גיל: מנהל בעל אחריות כוללת, ק.א.ל קווי אוויר למטען.

שי גיל: למרות שהנושא לא עוסק בטיסות מטען, שאלה לגבי מחלימים.

שי גיל: ידוע שמחלימים עלולים לצאת חיוביים בבדיקות PCR מדי פעם, עוד חודשים רבים אחרי שהחלימו, ובנוסף, יש נוהל מקביל של משרד הבריאות שקובע לא לבדוק מחלימים.

שי גיל: האם לא ניתן לפטור מחלימים מבדיקות ה-PCR בכניסה כדי לא לייצר גל של בדיקות חיוביות שאחר כך צריך להסדיר אותן בוועדת חריגים?

שי גיל: למה לא לעשות כמו האמריקאים, שפטרו מחלימים מבדיקות PCR לפני כניסה?

יעקב מרגי: אני לא רוצה למות כמו האמריקאים.

רננה שחר: זה לא התקנות הנכונות.

רננה שחר: זה התקנות בוועדת חוקה, אדוני.

יעקב מרגי: גברתי, אני חושב שעניתי.

יעקב מרגי: יש מושג "קים ליה בדרבה מיניה", לוקחים טיעון יותר חזק.

יעקב מרגי: אני לא רוצה למות כמו האמריקאים.

יבגני סובה: אבל זו שאלה לגיטימית, רק לא לוועדה הזאת.

יעקב מרגי: שאלה לגיטימית אבל לא כאן.

יעקב מרגי: אתה יודע מה, אם הוא חיובי, שיעבור ועדת חריגים.

איתי עצמון: יש לנו עוד שאלה.

יעקב מרגי: בבקשה.

יעקב מרגי: הבעיה שאין מי שנותן תשובות.

יעקב מרגי: אנחנו שואלים שאלות - אנחנו בפגרת בחירות באים מפוקסים, ונציגי משרדי הממשלה לא יודעים את מי לשלוח לנו כדי שייתנו תשובות - -

אימאן ח'טיב יאסין: לא רק מפוקסים.

אימאן ח'טיב יאסין: עוזבים הכול ובאים לכאן.

יעקב מרגי: - - ואלה שעולים לא נותנים תשובות למה שהם נשאלים.

יבגני סובה: אבל הם יודעים לפתוח בחגיגיות בנתב"ג, זה מה שהם יודעים.

יבגני סובה: נכון?

יבגני סובה: אחרי תשעה חודשים של דיונים, בין היתר בוועדת הכלכלה, זה הם יודעים לפתוח בחגיגות.

יעקב מרגי: תודה.

יעקב מרגי: בבקשה, שאלה, נעמה.

יעקב מרגי: הכעס לא אלייך.

יעקב מרגי: השאלות לגיטימיות, במקום.

נעמה דניאל: בתקנות סמכויות מיוחדות לגבי חובת ביצוע בדיקה בכניסה לישראל, שלעניין הזה נכנסו לתוקף אתמול, בעצם מי שנכנס לישראל שלא דרך שדה התעופה הבין-לאומי, מחויב, אם הוא שהה מעל 72 בחו"ל, להציג בדיקה לקורונה שהיא שלילית אבל כאן הוא יכול להציג או בדיקת PCR או בדיקה אחרת שהמנהל אישר.

נעמה דניאל: השאלה שלנו היא למה בתקנות של התעופה, כלומר מי שנכנס דרך שדה התעופה, חייב להציג רק בדיקה של PCR והוא לא יכול להשתמש בבדיקות האחרות שמתאפשרות לפי התקנות האחרות - כמו שגם אגב ציינו, בדיקת PCR, ביקשנו להגדיר אותה והיא גם לא מוגדרת בתקנות.

רננה שחר: אם עורכת דין טל וינר עוד פה, היא ממשרד הבריאות, אולי היא תוכל לענות על זה.

רננה שחר: אין לי תשובה, מתנצלת.

יעקב מרגי: עורכת דין טל.

טל וינר שילה: באמת מדובר כאן בשאלה מקצועית.

טל וינר שילה: הנושאים האלה נבחנים.

טל וינר שילה: מדוע אנחנו דורשים בדיקה כזו או אחרת, אני לא יודעת לענות לך על זה.

טל וינר שילה: רועי, נצטרך שתתייחס.

איתי עצמון: יש חוסר הלימה בין שני ההסדרים האלה.

איתי עצמון: יש הסדר אחד בנושא התעופה שמחייב רק בדיקת PCR, והסדר אחר כללי שמונה עוד סוגים של בדיקות.

איתי עצמון: זאת שאלה שצריך לתת עליה תשובה.

ד"ר רועי סינגר: אתם שואלים למה בחו"ל צריך את הבדיקה.

ד"ר רועי סינגר: אנחנו דורשים להביא PCR, לוקח בסביבות - - -

יעקב מרגי: תודה.

יעקב מרגי: לא, זאת לא השאלה.

יעקב מרגי: תודה.

יעקב מרגי: תקשיבו.

יעקב מרגי: יש לי חשק לנעול את הישיבה.

יעקב מרגי: אני אומר לך בכנות, יש לי חשק לנעול את הישיבה.

יעקב מרגי: לא ייתכן מצב כזה.

יעקב מרגי: ד"ר שלמון נמצא איתנו?

רננה שחר: הוא בוועדת חוקה.

יעקב מרגי: אשי שלמון איתנו?

יעקב מרגי: לא.

יעקב מרגי: עורכת דין טל פוקס, שכל הזמן ליוותה אותנו.

רננה שחר: הם עכשיו שניהם בוועדת חוקה, בדיון.

יבגני סובה: לפני שאתה נועל, תן לי להתייחס.

יעקב מרגי: אני אתן לך.

יעקב מרגי: אין לי בעיה לנעול, לעשות הפסקה, לחזור בעוד חצי שעה, שעה, תבואו עם תשובות.

יעקב מרגי: לא תבואו עם תשובות, לא יהיו תקנות.

רון חלפון: אדוני, מרשות שדות התעופה רוצים להשיב לשאלת היועץ המשפטי של הוועדה.

יעקב מרגי: בבקשה.

רון חלפון: בדיקה מהירה זה ארבע שעות, בבדיקה רגילה – 14 שעות.

יעקב מרגי: במהירה ארבע שעות, וברגילה 14 שעות?

רון חלפון: כן, אדוני.

יבגני סובה: יש גם הבדל במחיר.

יבגני סובה: נכון?

יעקב מרגי: אתה רוצה לשמוע סיפור?

יעקב מרגי: יש לי בן חייל שעשה בדיקה ביום חמישי, עד עכשיו עוד לא קיבל תשובה.

רון חלפון: בנתב"ג?

יעקב מרגי: לא.

יעקב מרגי: אל תדאג, לא הייתי נותן לו.

רון חלפון: אם נתייחס למחירים, בדיקה מהירה זה 135 שקלים; ברגילה – 44 שקלים, 45 שקלים.

יעקב מרגי: אוקיי.

רון חלפון: אם יש עוד שאלות, אני אשמח להשיב.

יעקב מרגי: יש הרבה שאלות, השאלה מי אמור לתת תשובות.

יעקב מרגי: רננה, אנחנו נכריז, אני אתן לך להתייחס לפני כן.

יבגני סובה: אם אתה עושה הפסקה, אחר כך אני אתייחס.

יעקב מרגי: אני מכריז על הפסקה של חצי שעה.

יעקב מרגי: אני רוצה לדיון הבא, אני אומר לך, אם את רוצה את התקנות תדאגי שד"ר שלמון יהיה פה בדיון, עורכת דין טל תהיה בדיון ושייתנו תשובות לשאלות שלא מקבלים פה.

רננה שחר: כמובן, אדוני, ואתה צודק במאה אחוז.

רננה שחר: אני רק רוצה להיות בטוחה.

רננה שחר: אנחנו רוצים להבין למה יש אופציה לבדיקה אחרת במעברים היבשתיים ולא במעבר התעופתי.

רננה שחר: זאת הייתה שאלה אחת שאנחנו צריכים לתת לכם תשובה.

רננה שחר: הייתה עוד שאלה, נכון?

יעקב מרגי: וכל שאלה שתעלה.

יעקב מרגי: עם כל הכבוד, יש פה נבחרי ציבור שעולים להם מבוקר עד הערב, אי הוודאות הזאת אוכלת את האנשים.

יעקב מרגי: אנשים תקועים שם בלי תנאים, בלי כסף, יש שאלות ואין מענים.

רננה שחר: ברור.

יבגני סובה: יש לי הצעה.

יבגני סובה: אפשר, אדוני היושב-ראש, לפני שאתה נועל להפסקה?

יעקב מרגי: בבקשה, אדוני.

יבגני סובה: בימים האחרונים – אני אומר את זה וגם יצרתי איתך קשר, בלי קשר לדיוני הכלכלה, וגם איתך דיברתי – אנחנו נתקלנו בתופעה שהיא חריגה במיוחד, אנשים שרוצים לחזור לישראל בטיסות חילוץ פשוט מחכים ימים עד שמקבלים אישור מוועדת חריגים.

יבגני סובה: עכשיו זה לא אלייך קשור, אני מדבר עכשיו על הוועדה, שאנשים פונים לוועדה.

יעקב מרגי: של אקוניס?

יבגני סובה: לא.

יבגני סובה: היום הבנתי שזה השר הנגבי, נכון?

קריאות: אקוניס.

יעקב מרגי: הייתה טובה עם יובל שטייניץ.

יעקב מרגי: לא יודע, דברים טובים במדינה, תוקעים אותם.

יעקב מרגי: היה טוב, עבד כמו שצריך.

יבגני סובה: אני רוצה להגיד פה נקודה.

יבגני סובה: אנשים, גם שרוצים לצאת מפה, כמו שהיה הסיפור עם הטיסה לקייב, עד שנתנו אישור למטוס להביא את האנשים שקיבלו אישור חריג, עברו פה גיהנום.

יבגני סובה: בסופו של דבר, גם אנשים שקיוו לחזור באותה טיסה ואפילו רכשו כרטיסים, הגיעו לשדה ונאמר להם שבלי האישור של ועדת חריגים אי אפשר לעלות, זה היה 2:30 בלילה.

יבגני סובה: הייתה לי צמרמורת מהסיפורים שקיבלתי כי אנשים נשארו שם שבועות עם קור מינוס 15 מעלות.

יבגני סובה: ואתם יודעים מה, זה הסוף לסיפור הציוני.

יבגני סובה: כשישראלי, יהודי, מבין שמטוס ישראלי נוסע מקייב, הדלת ננעלת והוא נשאר שם, זה פשוט סוף לחלום הציונות.

יבגני סובה: מה ההצעה שלי, אדוני היושב-ראש?

יבגני סובה: ואני אומר פה ככה.

יבגני סובה: בכל טיסת חילוץ אני חושב שצריך, אפילו על חשבון הטיסה, שיהיה נציג שם בתוך הטיסה שיפעל מיידית, על המקום.

יבגני סובה: יש אנשים שיודעים על הטיסה הזאת שמונה שעות לפני הטיסה - - -

יעקב מרגי: רננה.

יעקב מרגי: סליחה.

יעקב מרגי: מאחר ויש לנו נציג משרד הבריאות שלא קורא אותנו נכון, מישהו אמר למשרד הבריאות שאנחנו רוצים אותם בדיון?

רננה שחר: בוודאי, אדוני.

יעקב מרגי: כתבת להם?

רננה שחר: כן.

רננה שחר: כתבתי לטל שד"ר אשי יעבור לפה, אבל בינתיים אני לא רואה שאני מקבלת תשובה.

יבגני סובה: הצעה שלי.

יבגני סובה: אני לא יודע אם אפשר לעשות את זה כי אנחנו מצביעים בעד או נגד, אי אפשר לשנות, אבל ההצעה שלי היא הצעה מאוד פרקטית.

יבגני סובה: אין לנו פה מאות של טיסות, יש לנו טיסות בודדות, נכון?

יבגני סובה: אז בכל טיסה שכזאת, שלא ייווצר מצב שמטוס חוזר ריק או חצי ריק בגלל שוועדת חריגים לא שלחה תשובה לאותו מסכן שמחכה שם כבר כמה שבועות.

יבגני סובה: תעלו את הנציג, שיהיה הנציג אפילו בטיסה הזאת, או שיהיה מוסמך לדון בבקשות במקום ושהאנשים האלה יבינו שיש להם תקווה.

יבגני סובה: כי מה קורה?

יבגני סובה: בן אדם בשעות הבוקר – אם זה בקישינב, אם זה בקייב, אם זה במוסקבה, אם זה בפרנקפורט, אם זה בניו יורק – מקבל הודעה בבהילות שיש טיסת חילוץ בלילה, הוא לא יודע מה לעשות.

יבגני סובה: עד שהוא ממלא את הטופס, עד שהוא שולח את הטופס, עד שהוא מקבל, הוא כבר לא יודע אם הוא יכול לרכוש כרטיס.

יבגני סובה: אז אדוני היושב-ראש, אני קורא לך ביחד אולי אפילו לקרוא למי שמטפל בנושא הזה, לצאת פה באיזושהי חריגה לאותם אנשים שנתקעו.

יבגני סובה: הייתי שולח אפילו נציג לשם עם המטוס הזה, שחוזר ומטפל במקום בפניות האלה כי זה לא הגיוני שמטוסים חוזרים 30% ריקים בגלל שאנשים לא יכולים לעלות לטיסה.

יעקב מרגי: תודה.

יבגני סובה: אתה מסכים או לא מסכים עם ההצעה הזאת?

יעקב מרגי: אני רוצה לשמוע תשובות.

יבגני סובה: אני מקווה מאוד.

יבגני סובה: זאת הצעה מאוד פרקטית, בוא נשמע.

יעקב מרגי: בבקשה, אימאן.

אימאן ח'טיב יאסין: בוקר טוב, כבוד היושב-ראש, חברים, חברות, אין ספק שהמציאות כאובה יותר מדי.

אימאן ח'טיב יאסין: הסיפורים המצמררים על האנשים, על האזרחים אני רוצה להגיד, לדבר על האזרחים התקועים כבר שבועות בכל מיני מקומות בעולם, ואין מי שיעזור להם, ואנחנו יומם ולילה עובדים על זה, ממש 24 שעות, לפעמים אנחנו כן מצליחים ולפעמים אנחנו לא מצליחים.

אימאן ח'טיב יאסין: ואני כאן באמת רוצה להודות לכבודך על העזרה ועל ההתגייסות שלך למען לעזור לאותם אנשים.

אימאן ח'טיב יאסין: אני רוצה להזכיר עוד משהו.

אימאן ח'טיב יאסין: כאשר אנחנו מדברים, אנחנו צריכים גם לדבר על הדברים הטובים ואחר כך להגיע למצבים הקשים.

אימאן ח'טיב יאסין: אני רוצה גם לצדד במה שעושה עמותת אלראזי בחברה הערבית, שפניתי אליה והם לקחו שמות של אנשים שתקועים באיסטנבול ובכל מיני מקומות, שאין להם כבר גרוש אחד לקנות אוכל, הם מדברים איתם ונותנים להם אפשרות לסידורים עד שהם ייצאו.

אימאן ח'טיב יאסין: הדבר הנוסף, אני חושבת שכל פעם אנחנו נופלים בין הבירוקרטיה לסידורים בין הוועדות.

אימאן ח'טיב יאסין: אני כן יודעת שיש ועדה אחת שאחראית על הדבר הזה, ודבר אחר בוועדה אחרת, אבל מצד שני כשמביאים משהו לוועדה מסוימת צריך לתת פתרון הוליסטי שנותן את כל המעטפת של הפתרון, לא להשאיר חלק שם, אפילו שהוא זעיר, הבן אדם בסוף נתקע.

אימאן ח'טיב יאסין: וכן, מה הבעיה שיצא באותה טיסה נציג של ועדת החריגים, שיהיה מוסמך לטפל עם המחשב שלו במיידי לאנשים?

יבגני סובה: נכון.

יבגני סובה: במקום.

אימאן ח'טיב יאסין: לא יכול להיות – הנה, אנשים תקועים בירדן, עכשיו הם מחכים בצד השני כדי שיעברו במעבר היבשתי שנפתח סוף סוף יומיים בשבוע לשעתיים.

אימאן ח'טיב יאסין: מקרים מצמררים.

אימאן ח'טיב יאסין: בן אדם בן 80 שיש לו תרופה, שבועות הם תקועים שם, שבועות.

יעקב מרגי: אי הוודאות.

יעקב מרגי: אין מגע אנושי.

אימאן ח'טיב יאסין: יש רשימה של 200 סטודנטים שאין להם מענה.

יעקב מרגי: אימאן, אנחנו חוזרים בעוד חצי שעה.

יבגני סובה: תשוו את זה, כמו סדרן בתחנת מוניות שיודע שהמונית מתמלאת והוא צריך עוד מספר מוניות שירות.

יבגני סובה: זה אותו דבר, אותו סיפור.

יבגני סובה: אותו סיפור.

אימאן ח'טיב יאסין: למה שלא יחזירו אנשים באותה טיסה?

אימאן ח'טיב יאסין: לא יכול להיות להפקיר אזרחים בעולם.

יעקב מרגי: אוקיי.

יעקב מרגי: תודה.

יעקב מרגי: אנחנו יוצאים להפסקה.

יעקב מרגי: ב-11:30 אנחנו פה.

יבגני סובה: כבוד היושב-ראש, המליאה ב-12:00.

יעקב מרגי: שלום לכולם.

יעקב מרגי: אני מחדש את הישיבה שבה דנו על טיוטת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות).

יעקב מרגי: הקראנו את התקנות והתעוררו מספר שאלות.

יעקב מרגי: למצער, משרדי הממשלה שלחו נציגים אבל לא את הנציגים הנכונים.

יעקב מרגי: ד"ר שלמון, כנראה משרד הבריאות חשב שאנחנו עכשיו בוועדת הכלכלה נחתנו מיקום מקביל שאין בו קורונה, וקיבלנו הרצאה מאלפת אפידמיולוגית על הקורונה, במנותק מהתקנות.

יעקב מרגי: בהתחלה הייתי מנומס אבל אחרי כמה דקות איבדתי סבלנות.

יעקב מרגי: התעוררו מספר שאלות.

יעקב מרגי: ליועץ המשפטי יש שאלה, וחברי הכנסת, אם ירצו לשאול שאלות, בבקשה.

יעקב מרגי: איתי.

איתי עצמון: אנחנו שאלנו לעניין היחס למעשה בין התקנות שנדונות עכשיו, שמתייחסות לבדיקת PCR – שאיננה מוגדרת אבל נשמע הסבר בדיון הקודם – לבין תקנות שנדונו בוועדת החוקה לעניין חובת ביצוע בדיקה בכניסה לישראל שבהן מוגדרת בדיקה: בדיקת קורונה שבוצעה בשיטת PCR או בדיקה מסוג נוסף שיקבע המנהל בהוראות לפי סעיף 20 לפקודת בריאות העם.

איתי עצמון: השאלה שלנו לגבי ההלימה בין שני ההסדרים האלה, ובפרט, מדוע לא לאפשר בדיקות נוספות ככל שיהיו, שאפשר יהיה להציג אותן גם לפי תקנות התעופה.

שלמון: אני אנסה להסביר.

שלמון: הבדיקה היא ה-Goal Standard, הבדיקה המקובלת כאמינה והנכונה ביותר והמתוקפת ביותר היא PCR.

שלמון: ובכל זאת, גם בתקופה האחרונה אנחנו בוחנים טכנולוגיות, בעיקר של בדיקות אנטיגן.

שלמון: בהתחלה התוצאות לא היו טובות במערכות הראשונות שבדקנו, הן הולכות ומשתפרות, ויכול להיות מאוד שכבר בתקופה הקרובה נוכל לאפשר בדיקות אנטיגן, שיתרונן מלבד העלות הנמוכה יותר, גם שהתוצאה היא מהירה מאוד וזה מאוד יקל עלינו.

שלמון: זה לא יחליף בהכרח את בדיקות ה-PCR, כנראה שלא, אבל למשל כדוגמה, אנחנו נוכל להציע למתחסנים ומחלימים שפטורים מבידוד לעשות את הבדיקה הזו ואז אני יודע שבן אדם שהולך, הוא עכשיו הולך להסתובב בקניון, הוא לא בטעות – במירכאות – הביא איתו מחו"ל - - -

יעקב מרגי: זה הרציונל שצריך להיות.

שלמון: לכן נשארנו לפחות בנוסח המאוחר, PCR או בדיקה אחרת, כי אנחנו בהחלט בודקים אפשרות לשלב את בדיקות האנטיגן במערך הבדיקות לנכנסים ארצה.

יעקב מרגי: שוקלים.

שלמון: שוקלים.

שלמון: כרגע זה עוד לא עבר אישור סופי אבל אתמול קיימנו דיון אינטגרציה בסוגיה הזאת עם ד"ר שרון אלרעי ואחרים, ואנחנו בהחלט מתקדמים בכיוון.

יעקב מרגי: שאלנו שאלה, אומנם לא קשורה ספציפית לתיקון.

יעקב מרגי: מחלים מחוץ לארץ או מתחסן – בפייזר, בר מינן לא בסוג אחר; פייזר יש אחת – אחרי שעבר את כל – לא רוצה לחזור, אני אדם דתי ואמרתי את זה פעם אחת – עבר את כל המסלול עם הוועדה האנונימית הזו של השר אקוניס – אני מלין כי אני נהניתי מהוועדה הראשונה, כנראה הייתה מוצלחת עד שהחליפו אותה – דווקא יש משהו טוב - - -

שלמון: חזרנו אליה.

מיכל וונש: חוזרים אליה, אדוני היושב-ראש, אל תדאג.

יעקב מרגי: אני שמח.

יעקב מרגי: אם היא תעבוד כפי שהיא עבדה בתחילה.

אימאן ח'טיב יאסין: כל אחד והפינה שלו.

יעקב מרגי: ובסוף בסוף בסוף, הוא קיבל אישור והוא עולה לטיסה.

יעקב מרגי: הוא מתחסן פייזר ועשה בדיקה, 72 שעות, הוא יגיע לארץ, במה הוא יהיה מחויב?

שלמון: אדם שחוסן בחו"ל או החלים ממחלה בחו"ל, כל עוד אין לנו הסכמים בין-לאומיים לאימות תעודות, יעבור לאחר הגעתו בישראל בדיקת סרולוגיה, ואם אכן תימצא רמת נוגדנים הולמת בדמו, הוא יוגדר כמחלים על פי כללי הסרולוגיה.

שלמון: תשאל אותי מדוע לא להכיר – לצערי, בתוך עמנו אנחנו יושבים, אנחנו כבר נתקלים בזיופים של תשובות ועד שלא יהיה לנו כלי מוחלט, לא נוכל.

יעקב מרגי: אני קיבלתי בפקס את תעודת המתחסן שלי.

יעקב מרגי: אני לא מקנא באיש ביטחון בכניסה לקניון שהוא צריך לבדוק אותה.

שלמון: יצטרכו לסרוק אותה ואז יהיה הברקוד לכאורה, וגם פה כבר אמרו לי אנשים – אל תדאג, גם את זה כבר יודעים לזייף.

יעקב מרגי: אני רוצה לסייע לכם.

יעקב מרגי: מאחר והתקנות האלה, יש להן משמעות – ולא הייתם מתחילת הדיון – רננה, תאמרי לנו מה התקנות.

יעקב מרגי: לא להקריא אותן, רק לומר לנו מה השינוי.

יצחק פינדרוס: יעקב, אם אפשר משפט אחד על מה שהוא אמר.

יצחק פינדרוס: כמו שדיברו על בדיקות בשדה תעופה, אני חושב שצריך למצוא אפשרות שיעשו את הבדיקות האלה בשדה תעופה כי אחת הבעיות שאנחנו נתקלים בהן – ואשי באמת מנסה לעזור – זה אנשים שמגיעים מחוץ לארץ עם בדיקה אמיתית, ואני מסכים שיש גם זייפנים – אני מודע לזה ופגשתי אותם גם – שתהיה אפשרות לעשות את זה כי אם צריכים לחכות למלונית, מתחיל עם פיקוד העורף משחק מי בודק, איך בודק, איך מגיעים לפיקוד העורף.

יצחק פינדרוס: אם הייתה אפשרות להעמיד עמדה בשדה, שיוכלו לבדוק – וילכו למלונית, לא שיחכו בשדה, ילכו למלונית – אבל התוצאה, התיאום של האנשים האלה להביא למלונית הוא נורא.

שלמון: ברשותך, הבעיה היא טכנית.

שלמון: זאת בדיקה שדורשת דם ורידי ולכן היא הרבה יותר מורכבת.

יצחק פינדרוס: אי אפשר דם ורידי לעשות בשדה תעופה?

שלמון: אנחנו בודקים את זה, בודקים אפילו אפשרות לקחת דם מהאצבע כי כך יהיה הרבה יותר פשוט.

שלמון: הדברים כרגע ממש נבדקים.

יצחק פינדרוס: אולי אפשר אבל שתהיה עמדה בשדה?

יעקב מרגי: אם זה יהיה אפשרי.

שלמון: בדיוק למטרה הזו אנחנו בוחנים את האופציה.

יעקב מרגי: יפה.

יעקב מרגי: אני שמח.

שלמון: רשות שדות התעופה עד עכשיו התנגדה אבל אנחנו בהחלט פותחים את זה כאפשרות.

יצחק פינדרוס: בסדר גמור.

יצחק פינדרוס: אני חושב שזה יועיל מאוד לכל ההתכתבויות.

יצחק פינדרוס: גם יוריד לך את ההתכתבויות שלך איתי על הבדיקות.

יעקב מרגי: למה התנגדה?

שלמון: עמדות דם ורידי כולנו עברנו.

שלמון: לא תמיד מוצאים את הווריד וזה מתחיל להיות עסק ארוך ומורכב, ולהתחיל בתוך שדה התעופה לעשות עמדה לנטילת דמים – לא פשוט.

יצחק פינדרוס: שדה התעופה שומם, יש אולמות ענקיים.

יצחק פינדרוס: תן להם שני אולמות נוסעים נכנסים.

שלמון: זה לא מטוש שמכניסים רגע לחלל האף.

יצחק פינדרוס: יש שם מבנה ענק שומם, אתה יכול לעשות שם בית חולים.

יעקב מרגי: ד"ר אשי שלמון, אני מאוד מעריך את הרצון שלך ללמד זכות על רשות שדות התעופה, אבל כולנו במשבר, כולנו צריכים להתגייס, ועם כל הכבוד, גם רש"ת – גם רש"ת הגדולה, עם כל השטחים שהעמדנו לטובתה, אנחנו המדינה, וכל מה שיש לה, היא יכולה להעמיד עמדה, שתחשוב שזו עוד תחנה למכירת אלכוהול בג'יימס ריצ'רדסון בשרוול, ליד השירותים, בחנות הגדולה, הכול כדי שנקנה אלכוהול.

שלמון: זה אחרי השבים ארצה.

שלמון: זה צריך להיות - - -

מיכל וונש: אדוני היושב-ראש, ברשותך, אני פשוט צריכה להגיע לחוץ וביטחון.

קרן ברק: את אומרת שחוץ וביטחון יותר חשוב?

מיכל וונש: לא, חס וחלילה, אפילו לא לרגע.

מיכל וונש: מה שחשוב לי לומר, אדוני היושב-ראש, שאנחנו מדברים על מה שיקרה הלאה ועוד לא פתרנו את מה שקורה עכשיו.

יעקב מרגי: אם היית ממתינה לשמוע מה מהות התיקון שלי, שהולך לעבור כאן בוועדה עכשיו, אולי הייתי פותר לך חלק מהטענות.

מיכל וונש: אבל הבעיה היא בביצוע, אדוני היושב-ראש, היא לא בתקנות.

מיכל וונש: נמצאים עכשיו ברשימות מאות אנשים שמנסים לחזור מארצות הברית – חלקם אזרחים ישראלים, לחלקם יש משפחות שהם אזרחים ישראלים, רובם עלו למדינת ישראל – ואנחנו לא מצליחים להחזיר אותם.

מיכל וונש: גם יש להם שתי בדיקות מוכחות, שני חיסונים, וכו' וכו'.

יעקב מרגי: גברתי הנכבדה, תאמיני לי, התנדבתי לשאול את הנושאים האלה בתחילת הדיון הראשון, אבל השאלה במקום.

יעקב מרגי: ד"ר שלמון, אני בדיונים – גם בשיחות שניסינו לפתור להרבה אזרחים שהיו תלויים ככה באי ודאות גדולה, ובשיחות שלי גם עם משרד התחבורה, גם עם המנכ"ל, כל ה-600 זה היה שלא נראה את המראות האלה שהמונים צובאים על הפתחים.

יעקב מרגי: יחד עם זאת, לא יכולתי להשלים עם האמירה הזאת – תאמר אם היא נכונה או תוקנה לפחות – אני מקווה, אם אתם עכשיו מגדילים את זה ל-2,000, סימן שאולי טיפלתם, אבל שמשרד הבריאות מלכתחילה העמיד שני בעלי תפקידים כדי לעשות את הבדיקות בשדה, זה נכון?

שלמון: לא.

שלמון: אתה לא מדבר על בדיקות, אתה מדבר על ועדת החריגים.

מיכל וונש: זו ועדת חריגים, אדוני היושב-ראש.

שלמון: ועדת החריגים, יש בה את המספרים שישנם.

שלמון: הבעיה היא לא מספר האנשים.

שלמון: אני אזכיר, בשיא של אירוע המלונות הקודם היו לי עשר עמדות פתוחות בשדה והעסק הזה נתקע עם מראות קשים ביותר כי אנשים פשוט הגיעו לשולחן וסירבו לקבל לא כתשובה, התיישבו, כשלא עזר לשבת נשכבו על הרצפה, וכשזה לא עזר, התחילו לקלל ולאיים.

יעקב מרגי: הישראלי המצוי, דיברנו על הישראלי המצוי.

קריאות: - - -

יעקב מרגי: סליחה.

יעקב מרגי: סליחה.

יצחק פינדרוס: אני רוצה להגן עליו.

מיכל וונש: לא, לא - - -

יעקב מרגי: לא, אני מדבר עכשיו.

יעקב מרגי: סיכמנו את הכללים.

יעקב מרגי: כל מה שבא לעשות סדר הוא נכון וטוב.

יעקב מרגי: הבנתי שהולכים להגדיל את הכמות ל-2,000.

יעקב מרגי: זה נכון?

שלמון: נכון.

שלמון: אני חזרתי, אמרתי גם בוועדת חוקה, אני אומר גם עכשיו.

שלמון: באמת, אנחנו בשיח ושיג עם הגורמים המשלחים.

שלמון: אני לא רואה מצב ריאלי ש-2,000 איש - - -

יעקב מרגי: אין יכולת?

שלמון: אין יכולת, זה לא נגמר רק בשדה התעופה.

יעקב מרגי: למה?

שלמון: אין יכולת לנהל אירוע ענק כל כך מבחינת פיקוד העורף, עם כל כך הרבה בתי מלון, עם כל כך הרבה אנשים שלא רוצים להיות ומרגישים "פראיירים" – במירכאות – כי רבים אחרים הולכים הביתה, מסיבות מוצדקות.

שלמון: כל ההתנהלות הזאת היא התנהלות בלתי אפשרית.

יעקב מרגי: מה המספר הסביר שאפשר להתמודד עם זה?

שלמון: אנחנו חשבנו 600.

שלמון: אנחנו נדון ונראה.

שלמון: כזכור, ההחלטה אתמול הייתה עד 2,000.

שלמון: עד 2,000 פירושה עד, לא מחר בבוקר 2,000.

יעקב מרגי: ה-600 זה לא פועל יוצא של יכולת הטיפול בשדה אלא אתה אומר, גם מה שמסביב, מחוץ לשדה.

שלמון: זה כל מכלול הטיפול בשבים שחייבים במלונית.

שלמון: גם היום, כשאנחנו נאמר על 600, אנחנו מאוד מאוד מתקשים לנהל את האירוע, זה לא בעיית כוח אדם.

יעקב מרגי: אני אומר לך איפה עוד בעיה שצצה - אני חושב שכל סוגיית ההסברה, ההסברה בסוגיה הזאת.

רות וסרמן לנדה: בדיוק.

יעקב מרגי: וזה גורם לכם עוול, גורם למשרדי הממשלה שעובדים קשה, עוול.

רות וסרמן לנדה: ההסברה, זו הלקונה.

יעקב מרגי: הציבור, א', חייב לדעת.

יעקב מרגי: אני אומר לכם, אנחנו מתמודדים, אנחנו רואים פניות שמגיעות אלינו.

יעקב מרגי: הטלפון שלנו הוא זמין יותר מאשר של מנכ"ל משרד הבריאות או של מנכ"ל משרד התחבורה, והשאלות הן שאלות שלכאורה – לנו, לאדם הסביר – נראות הגיוניות, וכשאין מענה ענייני אז מתחיל מרמור, ולמה אני הפראייר – הוא יצא, זה לא יצא, זה מקורבים, ואהוד ברק יוצא להרצאה, לך תדע כמה עשרות אלפי דולרים הוא יקבל, כל הדברים האלה מערערים את האמון.

יעקב מרגי: ואני אומר, כשדבר כזה יוצא ויש תקנות מאושרות, אנא, שמישהו יצא ויסביר את זה.

יעקב מרגי: תאמין לי, זה יותר חשוב לי.

מיכל וונש: ותנגישו את זה גם בשפות, אדוני היושב-ראש, זה חייב להופיע גם בשפות, לא רק בשפה העברית.

יעקב מרגי: מבחינתי, שזה יפתח את מהדורות החדשות.

יעקב מרגי: יהיה להם עוד הרבה זמן להמשיך להנדס לנו את התודעה בדברים אחרים.

יעקב מרגי: שייתנו קצת לקהילה בפתיחת מהדורות החדשות הסברים לאזרחים, שעיניהם צופות וכלות ולא יודעים מה יהיה איתם – כן יעלו על טיסה במוצאי שבת, לא יעלו על טיסה במוצאי שבת, כן יחזרו לאוניברסיטה, לא יחזרו לאוניברסיטה – מישהו צריך להסביר.

יעקב מרגי: יכול להיות שכל ההחלטות שאתם מקבלים נכונות, הגיוניות וכך צריך להיות, אבל אנא, תוציאו את זה, תסבירו.

רות וסרמן לנדה: כן.

רות וסרמן לנדה: זה מאוד יעזור.

שלמון: אין ספק שהסברה מאוד חשובה בכל דבר שאנחנו עושים, גם בסוגיה הזו - בעבר הייתי קצת יותר בתקשורת, היום פחות.

יצחק פינדרוס: לא נעים, אבל אין מה להסביר איך זה נראה עכשיו.

יצחק פינדרוס: לא נעים.

יעקב מרגי: עוד שאלות?

יצחק פינדרוס: אין מה להסביר.

יצחק פינדרוס: בוא, אני שמעתי קודם גם בוועדת חוקה כל מיני משרדי ממשלה.

יצחק פינדרוס: הייתי שם, זה לא עובד כך.

יצחק פינדרוס: מה לעשות.

יעקב מרגי: אם זה לא עובד - - -

יצחק פינדרוס: זה לא עובד.

יעקב מרגי: אם זה לא עובד, נישאר ב-600.

יעקב מרגי: אני אגיד לך את האמת, אתה יודע את התפיסה שלי.

יעקב מרגי: האם יש עוד שאלות לאורחים שלנו בזום?

יצחק פינדרוס: אני רוצה לשאול לעצם העניין פה.

יעקב מרגי: מייד.

יעקב מרגי: הם היו איתנו מ-10:00.

יעקב מרגי: אם אין, חברי הכנסת.

יעקב מרגי: בבקשה, אדוני.

יצחק פינדרוס: אני רוצה להתייחס למה שרשמתם פה, תיקון תקנה 35, אני חושב שזה אחד מליבות העניין.

איתי עצמון: 30 או 35?

יצחק פינדרוס: 35.

איתי עצמון: העונשין?

יצחק פינדרוס: לא.

יצחק פינדרוס: "המילים "אישור החלמה" יימחקו".

איתי עצמון: זה תמונת ראי בעצם להוראה האופרטיבית.

איתי עצמון: זו בעצם הענישה על הפרת ההוראה.

יצחק פינדרוס: אני שואל.

יצחק פינדרוס: בן אדם עם אישור מחלים לא יוכל לעלות על טיסה לישראל בעצם, זה מה שאתם כותבים?

רננה שחר: יוכל, הוא פשוט יצטרך בדיקת קורונה שלילית 72 שעות לפני ההמראה.

רננה שחר: הוא כמו כולם.

יצחק פינדרוס: מה הפלוס שלו?

יצחק פינדרוס: איך אתם משכנעים אנשים להתחסן?

יצחק פינדרוס: הרי מה שמכרו לאנשים כדי להתחסן זה דרך הדבר הזה.

יצחק פינדרוס: מופעי תרבות?

שלמון: הרב פינדרוס, הפלוס האמיתי הוא שהוא לא חייב בבידוד ברגע שהבדיקה היא שלילית, בניגוד לאדם לא מחוסן, שהולך לבידוד.

רות וסרמן לנדה: נכון.

רות וסרמן לנדה: זה הגיוני גם.

יעקב מרגי: יש עולם של אי ודאות בסוגיית ייבוא המוטציות, אז אני מבין את הצורך לעשות בדיקה למתחסן או מחלים.

יצחק פינדרוס: אז למה צריך את זה?

יצחק פינדרוס: תעשו לו בדיקה כשהוא נכנס לארץ.

יצחק פינדרוס: למה הוא צריך 72 שעות קודם?

יצחק פינדרוס: הרי בין כה וכה יש לך עמדת בדיקה לזה.

יעקב מרגי: וכל ה-100 במטוס, תסכן אותם?

רות וסרמן לנדה: נכון.

רות וסרמן לנדה: הוא לא יכול להדביק - - -

יעקב מרגי: אתה יודע מה, אני יכול להבין, אם אומר לי משרד הבריאות שברגע שהוא שלילי הוא לא נכנס לבידוד, סביר, אבל אם הייתי שומע, בגלל שאנחנו לא יודעים לוודא – מדינות אחרות, הסכמים – להכניס אותו לבידוד?

יעקב מרגי: להתעלל בו עוד עשרה, 14 יום, זה מיותר.

יעקב מרגי: ברגע שיש את המנגנון הזה תעשה בדיקה, יצאת שלילי, לך הביתה, זה סביר.

איתי עצמון: אני רוצה לשאול עוד שאלה לעניין ועדת החריגים כאן בתקנות, שבעצם רשאית לאפשר לאדם לעלות לטיסה לישראל גם אם לא התקיים בו האמור בפסקת משנה (א)(1).

איתי עצמון: בעצם המשמעות היא שגם אם הוא לא נבדק, או אם הוא נבדק ויצא חיובי לקורונה, הוא יוכל לעלות לטיסה?

שלמון: לא.

שלמון: אדם שנבדק ונמצא חיובי לקורונה, ככלל לא עולה לטיסה.

שלמון: יש תת קבוצה מסוימת של מחלימים מובהקים, שגם תוצאה חיובית לא מלמדת על כך שהם מדביקים אחרים, אבל זאת לא מטרת הוועדה.

שלמון: הוועדה באמת אמורה במקרי חירום – חלילה, יש פטירה של בן משפחה והלוויה – ועכשיו אתה במקום שאי אפשר לעשות בדיקה, לאפשר לך פטור מאותה בדיקה בנסיבות האלה.

איתי עצמון: פשוט יכול להשתמע מנוסח התקנה שגם אדם שנבדק ויצא חיובי, יכול לעלות לטיסה.

שלמון: לא.

שלמון: זאת לא הוועדה.

שלמון: אני כן התמודדתי בימים האחרונים, כפי שאחרים התמודדו, עם סוגיה של מחלימים מובהקים שעדיין ב-PCR יש שרידי נגיף, להם אנחנו נותנים פתרון ייחודי.

יעקב מרגי: אני שאלתי שאלה.

יעקב מרגי: פועל יוצא מהחריג הזה שמאפשר העלאה במקום שאין בדיקה או מקרים הומניטריים - וזה לא לך - אבל אני רוצה לדעת אם קבעתם כללי התנהלות בתוך המטוס.

שלמון: אדם שכזה צריך להתנהג כמו כולם.

שלמון: אנחנו מצפים מאנשים שנמצאים במטוס - - -

יעקב מרגי: אני גם מצפה שלא יריבו על שוקולד במטוס.

שלמון: לא, ברור, אבל הדרישה היא לשבת, לא להסתובב, לעטות מסכה לאורך כל הטיסה.

שלמון: אנחנו גם בטיסות קצרות לא מאפשרים הגשת מזון.

יעקב מרגי: ד"ר אשי שלמון, אתה יודע, תשאל במשרד הבריאות – לא יודע אם יש לך קשרים, אני אחבר אותך עם מי שצריך – כמה חסרי אחריות באו.

יעקב מרגי: הם היו מאומתים ובאו לבית כנסת או שבאו לאירוע כזה או לרכישות במקום כזה ואחר.

שלמון: את חלקם הכרתי, כן.

יעקב מרגי: הכרת, אז אני לא יכול לסמוך על זה.

יעקב מרגי: אני מאפשר – מקרים הומניטריים, הלוויה, יאללה, גם על זה אפשר להתווכח, אבל לפחות שתהיה איזו הגדרה על צורת התנהלות בתוך המטוס.

יעקב מרגי: למה לחשוף את כל ה-100, 200, 300?

שלמון: אתה רומז לכך שהם יישבו באזור מסוים במטוס, אני מניח.

שלמון: אני לא יודע לתת תשובות.

יעקב מרגי: וגם לא יוכל להסתובב בלי אישור.

שלמון: אדם לא אמור להסתובב בכלל.

שלמון: אלו שאלות שהן מעבר לסקופ שלי.

יעקב מרגי: ברור, ברור.

שלמון: עוד פעם, זה דורש היערכות מאוד מורכבת לטעמי מול רת"א וחברות התעופה.

שלמון: לא שולל על הסף, אבל על פניו זה לא עניין פשוט.

יעקב מרגי: ברור שלא עניין פשוט.

יעקב מרגי: אתה יודע שבבית כנסת עם עשרה מתפללים, ממונה קורונה, אתה יודע שיש את זה?

שלמון: כן.

שלמון: בעיניי, כל דייל הוא ממונה קורונה במטוס.

יעקב מרגי: רננה, את יכולה להגיד?

רננה שחר: יש להם תפקידים של קורונה, כמובן.

רננה שחר: זה גם בתקנות, אדוני, והם גם אמורים לקבל הדרכה לעניין הזה מחברות התעופה.

יעקב מרגי: רק שלא תגידו שלא שאלתי.

יצחק פינדרוס: עוד שאלה אחת שמגיעה הרבה, אשי.

יצחק פינדרוס: אני מבין שכרגע בחוק יש הבדל בין בדיקה סרולוגית למחוסן ולמחלים?

יצחק פינדרוס: פשוט לפי הווטסאפים שאני מקבל כל הזמן.

שלמון: לכל אחד מהדברים יש הגדרה.

שלמון: מחלים הוא מחלים, כלומר אדם - - -

יצחק פינדרוס: לא.

יצחק פינדרוס: בהגדרה בחוק, דרכון ירוק הוא מחלים.

שלמון: נכון.

יצחק פינדרוס: בדיקה סרולוגית, הוא גם מחלים או לא?

שלמון: בדיקה סרולוגית, כרגע למעשה אין נפקא מינה ליום-יום בין מחלים לבדיקה סרולוגית חיובית.

קריאה: מה אין?

יצחק פינדרוס: אין נפקא מינה?

שלמון: סליחה שאני מדבר אולי בלשון של בית מדרש.

שלמון: אין הבדל מהותי.

יעקב מרגי: מה יוצא מזה?

שלמון: אני אסביר, ברשותכם.

שלמון: אדם מחוסן, אדם מחלים ואדם עם סרולוגיה חיובית – כולם, נוקטים אותם כללים לגביהם, כלומר פטור מבידוד במגע או פטור מבידוד בחזרה מחו"ל.

שלמון: אין הבדל.

קרן ברק: אתה יודע להגיד מבחינה סרולוגית כמה נוגדנים זה נחשב באמת?

שלמון: תלוי בקיט.

שלמון: יש קיטים מעל 20, תלוי איזה קיט.

קרן ברק: בין מה למה?

קרן ברק: שנבין מספרים.

שלמון: כל קיט מכויל אחרת, אבל נניח מעל 20, בהרבה קיטים זה נקרא מחלים.

קרן ברק: מעל 20?

שלמון: סרולוגיה זה ספקטרום.

שלמון: גובה נוגדנים מסוג מסוים שיש בדם, זה יכול להיות 20, 30, 40, 50, 100.

שלמון: זו שאלה מצוינת כי אצל אימא שלי פתאום מצאו 5,000 ושאלנו מה זה.

יצחק פינדרוס: יש הבדלים בין מעבדות בנושא הזה?

קרן ברק: אבל מה המקסימום?

שלמון: המקסימום לא רלוונטי, המינימום רלוונטי.

קרן ברק: אבל הוא במאות או בעשרות?

שלמון: במאות, אבל זה לא בהכרח אומר שיש יותר חסינות.

קרן ברק: אבל זה יכול להיות גם 500.

שלמון: כן.

יעקב מרגי: ד"ר אשי, חברי הכנסת לא יודעים שבשעה 12:00 יש לי מליאה.

יעקב מרגי: אתה יודע.

שלמון: אתה אמרת.

יעקב מרגי: אל תאריך, יש לי מליאה.

יעקב מרגי: אני רוצה לתת רשות דיבור אחת.

יעקב מרגי: יועצת תעופה, דבורה גראו.

דבורה גראו: שלום, אדוני, שלום לכולכם.

דבורה גראו: אני דבורה, יועצת תעופה במקצועי, אני כרגע נמצאת בחו"ל ועוזרת לשדה תעופה להתאושש מהמצב ולהבטיח בו זמנית בריאות לכולם.

דבורה גראו: רציתי באמת לשאול כאן שאלה שחוזרת הרבה.

דבורה גראו: קודם כול, אני רוצה להודות גם לחבר הכנסת מרגי שדיבר על ההסברה.

דבורה גראו: היום אנחנו בתקופה כל כך קשה, אנחנו חייבים להחזיר אמון לנוסע, והנוסע צריך לקבל הוראות מאוד ברורות מה לעשות, מה לא לעשות, לאן הוא צריך להגיע, כמה זמן, וכו'.

דבורה גראו: רואים גם שמספר ימי הבידוד בכל העולם מצטמצמים בגלל המחקרים האחרונים, רואים שאחרי שבעה ימי בידוד אין יותר צורך כי הסיכוי מאוד קלוש.

דבורה גראו: הייתי רוצה לדעת כי מדברים הרבה על מתחסנים, מחלימים, אבל באירופה המצב אחר מהארץ.

דבורה גראו: אנחנו מדברים גם המון על מה שקורה בארץ, זה בתקשורת האירופאית והאמריקאית.

יעקב מרגי: מה השאלה?

יעקב מרגי: גברתי, אני חייב לסיים.

דבורה גראו: אני רוצה לדעת לגבי נוסע שחוזר מחו"ל, עשה שתי בדיקות, זה אומר לפני הכניסה לארץ וגם בכניסה לארץ בנתב"ג, עם האמצעים שיש בנתב"ג, אך טרם התחסן וגם אף פעם לא חלה בעברו.

דבורה גראו: מה הוא צריך לעשות?

דבורה גראו: זאת השאלה שהיום הרבה ישראלים שנמצאים בחו"ל גם רוצים לדעת.

יעקב מרגי: עשה את הבדיקות, שלילי, לא התחסן ולא חלה.

שלמון: הולך למלונית כרגע, אלא אם הוא יכול לקבל פטור לבידוד ביתי בנסיבות הקבועות, אבל אחרת הוא מבודד לעשרה ימים במלונית, עם שתי בדיקות או 14 יום אם הוא מעדיף לא להיבדק.

דבורה גראו: תודה רבה.

יעקב מרגי: תודה רבה.

יעקב מרגי: אנחנו מצביעים על התקנות.

אימאן ח'טיב יאסין: לגבי אנשים עם מקרים הומניטריים, וזקנים, אותו דבר חל על כולם?

שלמון: אנשים מעל גיל 70 - עוד מעט גם אני שם - - -

יעקב מרגי: כולנו נהיה שם, אל תדאג.

שלמון: מעל גיל 70 פטורים מחובת מלונית והם הולכים לבידוד ביתי.

יעקב מרגי: תודה.

יעקב מרגי: מי בעד אישור התקנות?

יעקב מרגי: מי נגד?

יעקב מרגי: מי נמנע?

יעקב מרגי: בעד – 3

יעקב מרגי: נמנעים – 2

יעקב מרגי: אחד נמנע.

אימאן ח'טיב יאסין: אני גם נמנעת.

יעקב מרגי: התקנות אושרו.

יעקב מרגי: הישיבה נעולה.